Loeti vajalikuks:  3. Tähele pannes perestroika vastu Eestis ja Soomes valitsevat huvi ning seal Eestimaa Rahvarinde toetuseks mitmesuguste gruppide loomist, peame vajalikuks koostöö korraldamist SKDL-i ja Eestimaa Rahvarinde vahel. See võimaldaks SKDL-i sisenemist neisse gruppidesse, et seal mõju avaldada ning samuti välistada nende ja meiepoolsete ekstremistlikult häälestatud elementide koostöö."  8-lehekülge hõlmav, Moskvasse saadetud informatsioon sisaldab muudki huvitavat, näiteks EKP KK sekretär Mikk Titma ja Soome vabariigi president Mauno Koivisto vahel 1. veebruaril 1989 Inkoo residentsis M. Koivisto initsiatiivil toimunud mitteametlikul kohtumisel räägitu kokkuvõte. M. Titma informeeris Moskvat:  "Koivisto kritiseeris Läänes öeldut, et on olemas tingimused NSV Liidu lagunemiseks ning nimetas neid naiivseteks, mis ei tugine meil toimuvate protsesside tõsisel analüüsil. Ta märkis, et meie maa erinevais regioonides võivad uutmisprotsessi käigus toimuda omanäolised protsessid, kuid  need ei kujuta enesest ohtu NSV Liidu kui riigi terviklikkusele".  Mõni politoloog võib jällegi väita, et sellist dokumenti pole olemas. Mõni aasta tagasi Eesti Riigiarhiivi Tõnismäe osakonnas Tallinnas igatahes oli.  Seal on muidki, argisemaid dokumente. Võite näiteks teada saada, et narkootikumide levik oli (seoses sõjaga Afganistanis) probleemiks juba nõukogude okupatsiooni ajal.